Opetusministeri Li Andersson (vas) ei aio nimittää Opetushallituksen johtokuntaan yrittäjien edustajaa. Myös lukiolaiset menettävät oman edustuksensa johtokunnassa.

Opetusministeri ja vasemmistoliiton puheenjohtaja Li Andersson. Jenni Gästgivar

Opetushallituksen johtokunnan nimitys on aiheuttanut melkoista hämmennystä opiskelijoiden ja yrittäjien keskuudessa, vaikka nimitystä ei ole vielä edes tehty.

Johtokunnan nimeämispyynnön mukaan opetusministeri Li Andersson (vas) on jättämässä Suomen Yrittäjät kokonaan johtokunnan ulkopuolelle ja antamassa kolmelle opiskelijajärjestölle vain yhden yhteisen paikan.

Nimeämispyynnön on allekirjoittanut opetus- ja kulttuuriministeriön kansliapäällikkö Anita Lehikoinen, joka on puoluetaustaltaan demari.

Opetus- ja kulttuuriministeriön mukaan Suomen Yrittäjiltä ei ole pyydetty edustajaa johtokuntaan, koska johtokunnassa on rajattu määrä paikkoja ja hallituspuolueita on nyt enemmän kuin edellisellä kaudella.

Sama koskee myös Suomen Lukiolaisten Liittoa, joka joutuu jakamaan paikkansa kahden muun opiskelijajärjestön kanssa.

– Tässä tilanteessa jouduttiin etsimään ratkaisu, jonka avulla kokoonpanoon saatiin mahtumaan sidosryhmiä mahdollisimman kattavasti, suunnittelupäällikkö Kirsi Heinivirta sanoo.

Paikkoja puolueille

Viime vaalikaudella Suomen Yrittäjillä oli paikka Opetushallituksen johtokunnassa, samoin Suomen Lukiolaisten Liitolla (SLL).

Ammatillista koulutusta edustavat OSKU ja SAKKI jakoivat paikan johtokunnassa.

Uudessa johtokunnassa opiskelijat ja yrittäjät antavat tilaa puolueille, kun hallituspuolueet vasemmistoliitto ja vihreät ottavat omat paikkansa.

Viime hallituskaudella johtokunnassa istuneet SDP, keskusta, perussuomalaiset, kokoomus ja RKP saavat pitää paikkansa.

Puolueiden lisäksi EK, OAJ, SAK, Kuntaliitto ja STTK saavat pitää paikkansa.

Suomen opiskelijakuntien liitto SAMOK ja Suomen ylioppilaskuntien liitto SYL saavat pitää jaetun paikkansa.

Artikkeli jatkuu kuvan jälkeen.

Opetus- ja kulttuuriministeriön nimeämispyynnön on allekirjoittanut kansliapäällikkö Anita Lehikoinen. KUVAKAAPPAUS

”Olen todella yllättynyt”

Suomen Yrittäjien pääekonomisti Mika Kuismanen kuulee asiasta ensimmäisen kerran Iltalehdeltä.

– Tämä on uutinen minullekin. Todella mystinen juttu, Kuismanen ihmettelee.

Kuismasen mukaan koulutus- ja osaamisasiat ovat suomalaiselle yrityskentälle äärimmäisen tärkeitä.

– Pk-yritykset ovat olleet 2000-luvun alusta lähtien se työllistävä sektori. Sitäkin vasten tämä tuntuu todella hämmästyttävältä, Kuismanen sanoo.

– Olen todella yllättynyt, koska tämä ei ole taloudellisesti mitenkään perusteltua.

Artikkeli jatkuu kuvan jälkeen.

Suomen Yrittäjien pääekonomisti Mika Kuismanen. SARITA PIIPPONEN

Kuismasen mukaan tällainen toiminta herättää kysymyksiä siitä, minkälaisella yhteistyöllä Rinteen hallitus haluaa viedä koulutus- ja osaamisasioita eteenpäin.

Tämä on lyhyen ajan sisään jo toinen kerta, kun Anderssonin johtama ministeriö jättää yrittäjät pois jostain. Ensimmäinen oli työmarkkinajärjestöjen ryhmä, joka tukee puolueista muodostuvaa jatkuvan oppimisen parlamentaarista työryhmää.

– Jostain syystä meidät jätettiin siitäkin pois. Kun kysyimme syytä, emme saaneet kunnollista vastausta. Meidät vaan jätettiin siitä pois, Kuismanen sanoo.

Opiskelijajärjestöt tyrmistyivät

Suomen Lukiolaisten Liiton puheenjohtaja Roosa Pajunen pitää ministeriön päätöstä epäoikeudenmukaisena.

– Tämä tuntuu meistä epäoikeudenmukaiselta ja käsittämättömältä, että kuulemista rajoitetaan, vaikka edustamme hurjaa määrää lukiolaisia, Pajunen sanoo.

Pajusen mukaan on lisäksi todella epäkäytännöllistä, että kolme suurta joukkoa nuoria edustavaa järjestöä saa vain yhden paikan johtokunnassa.

– Opiskelijoita pitäisi kuulla kaikissa heitä koskevissa asioissa. Lukio ja ammattikoulu ovat kaksi eri asiaa ja siksi meillä pitäisi olla myös omat edustukset.

Artikkeli jatkuu kuvan jälkeen.

Suomen Lukiolaisten Liiton puheenjohtaja Roosa Pajunen. AAMULEHTI

Pajusen mukaan SLL, OSKU ja SAKKI ovat lähestyneet ministeriötä kirjeellä, jossa ne pyytävät pitämään edustuksen ennallaan.

OSKU ry:n puheenjohtaja Jessica Makkonen ja SAKKI ry:n puheenjohtaja Elias Tenkanen ovat pettyneitä ministeriön päätökseen.

– Ei tämä ehdotettu muutos ainakaan hyvältä tunnu. Onhan se selkeä heikennyt toisen asteen opiskelijoiden vaikutusmahdollisuuksiin, Makkonen sanoo.

– Ammatillinen koulutus ja lukiokoulutus ovat kuitenkin hyvin erilaisia keskenään. Olisi kohtuutonta edellyttää, että yksi edustaja pystyy yksin vastaamaan niin laajasta paletista, Tenkanen sanoo.

Tahdon asia

Antti Rinteen (sd) hallituksen ohjelman nimi on Osallistava ja osaava Suomi. Makkosen mukaan opetus- ja kulttuuriministeriön päätös on ristiriidassa hallitusohjelman kanssa.

– Mikäli valtioneuvosto niin tahtoisi, voisivat he halutessaan muuttaa Opetushallituksen johtokunnan kokoonpanoa säätelevää valtioneuvoston asetusta.

Tenkasen mukaan paikkajako meni uusiksi, koska hallituspuolueiden määrä kasvoi kolmesta viiteen, ja vasemmistoliitto ja vihreät ottavat johtokunnasta omat paikkansa.

– Tämä on loogista, mutta valitettavaa opiskelijajärjestöjen näkökulmasta.

Enintään 15 jäsentä

Opetushallituksesta annetun lain mukaan valtioneuvosto asettaa sille johtokunnan, joka hyväksyy sen toimialaan kuuluvat strategiat sekä ratkaisee muut toiminnan kannalta periaatteellisesti merkittävät asiat.

Johtokunta hyväksyy myös viraston toiminnan ja talouden suuntaviivat sekä hyväksyy ja allekirjoittaa tilinpäätöksen.

Opetushallituksesta annetun valtioneuvoston asetuksen mukaan valtioneuvosto asettaa Opetushallituksen johtokunnan määräajaksi ja nimeää johtokuntaan enintään 15 jäsentä.

Syyskuussa nimitettävä johtokunta aloittaa toimikautensa 1. lokakuuta. Toimikausi kestää syyskuuhun 2023 saakka.

10.9.19 klo 18.25: Lisätty Opetus- ja kulttuuriministeriön suunnittelupäällikkö Heinivirran kommentti.

Antti Rinteen (sd) hallituksen ohjelman nimi on Osallistava ja osaava Suomi. KUVAKAAPPAUS